ระเบียบสำนักงานคณะกรรมการกำกับหลักทรัพย์และตลาดหลักทรัพย์ว่าด้วยการใช้มาตรการบังคับทางปกครอง พ.ศ. 2557

ระเบียบสำนักงานคณะกรรมการกำกับหลักทรัพย์และตลาดหลักทรัพย์

ระเบียบสำนักงานคณะกรรมการกำกับหลักทรัพย์และตลาดหลักทรัพย์
ว่าด้วยการใช้มาตรการบังคับทางปกครอง
พ.ศ. ๒๕๕๗[๑]

เนื่องจากมาตรา ๑๑๓ วรรคสอง แห่งพระราชบัญญัติสัญญาซื้อขายล่วงหน้า
พ.ศ. ๒๕๔๖และมาตรา ๖๘ วรรคสอง แห่งพระราชบัญญัติทรัสต์เพื่อธุรกรรมในตลาดทุน พ.ศ.
๒๕๕๐
บัญญัติให้นำบทบัญญัติเกี่ยวกับการบังคับทางปกครองตามพระราชบัญญัติวิธีปฏิบัติราชการทางปกครอง
พ.ศ. ๒๕๓๙ มาใช้บังคับโดยอนุโลมในกรณีที่ผู้ถูกลงโทษปรับทางปกครองไม่ยอมชำระค่าปรับทางปกครอง
และโดยที่มาตรา ๖ และมาตรา ๕๗ แห่งพระราชบัญญัติวิธีปฏิบัติราชการทางปกครอง พ.ศ.
๒๕๓๙ ประกอบกับกฎกระทรวง ฉบับที่ ๙ (พ.ศ. ๒๕๔๒)
ออกตามความในพระราชบัญญัติวิธีปฏิบัติราชการทางปกครอง พ.ศ. ๒๕๓๙
กำหนดให้ผู้บริหารกิจการของหน่วยงานของรัฐเป็นผู้มีอำนาจในการใช้มาตรการบังคับทางปกครองโดยการยึด
หรืออายัด และขายทอดตลาดทรัพย์สินของผู้อยู่ใต้บังคับคำสั่งทางปกครองที่ให้ชำระเงินแก่หน่วยงานของรัฐ
ดังนั้น
เพื่อให้การใช้มาตรการบังคับทางปกครองดังกล่าวเป็นไปด้วยความเรียบร้อยและมีประสิทธิภาพ
สำนักงานจึงออกระเบียบไว้ ดังต่อไปนี้

ข้อ ๑  ระเบียบนี้ให้ใช้บังคับตั้งแต่วันที่
๑๖ พฤษภาคม พ.ศ. ๒๕๕๗ เป็นต้นไป

ข้อ ๒  การใช้มาตรการบังคับทางปกครองตามระเบียบนี้
ให้เป็นไปตามหลักเกณฑ์ ดังต่อไปนี้
(๑)
การบังคับทางปกครองกับผู้อยู่ใต้บังคับคำสั่งทางปกครองให้เป็นไปตามหมวด ๒
(๒) การยึดทรัพย์สินให้เป็นไปตามหมวด ๓
(๓) การอายัดทรัพย์สินให้เป็นไปตามหมวด ๔
(๔) การขายทอดตลาดทรัพย์สินให้เป็นไปตามหมวด ๕
(๕) การถอนการบังคับทางปกครองให้เป็นไปตามหมวด ๖

ข้อ ๓  ในกรณีที่ไม่มีข้อกำหนดในระเบียบนี้ว่าด้วยวิธีการยึด
การอายัด และการขายทอดตลาดทรัพย์สินที่สามารถนำมาปฏิบัติได้
ให้ปฏิบัติตามประมวลกฎหมายวิธีพิจารณาความแพ่งและระเบียบกระทรวงยุติธรรมว่าด้วยการบังคับคดีของเจ้าพนักงานบังคับคดีโดยอนุโลม
และให้คำวินิจฉัยชี้ขาดของเลขาธิการเป็นที่สุดหากเกิดปัญหาในการปฏิบัติตามระเบียบนี้

ข้อ ๔  ในระเบียบนี้
การบังคับทางปกครอง หมายความว่า
การดำเนินการใด ๆ เพื่อให้ได้รับชำระเงินตามคำสั่งทางปกครอง เช่น การยึด การอายัด
หรือการขายทอดตลาด
ผู้ดำเนินการบังคับทางปกครอง หมายความว่า
บุคคลซึ่งได้รับมอบหมายจากเลขาธิการ ให้ดำเนินการบังคับทางปกครองกับผู้อยู่ใต้บังคับคำสั่งทางปกครอง
ผู้อยู่ใต้บังคับคำสั่งทางปกครอง หมายความว่า บุคคลหรือนิติบุคคลซึ่งถูกลงโทษปรับทางปกครองตามพระราชบัญญัติสัญญาซื้อขายล่วงหน้า
พ.ศ. ๒๕๔๖ หรือพระราชบัญญัติทรัสต์เพื่อธุรกรรมในตลาดทุน พ.ศ. ๒๕๕๐
ยึด หมายความว่า การกระทำใด ๆ
ต่อทรัพย์สินของผู้อยู่ใต้บังคับคำสั่งทางปกครองเพื่อให้ทรัพย์สินนั้นเข้ามาอยู่ในความควบคุม
ดูแลหรือครอบครองของผู้ดำเนินการบังคับทางปกครอง
อายัด หมายความว่า
การสั่งให้ผู้อยู่ใต้บังคับคำสั่งทางปกครองหรือบุคคลภายนอกมิให้จำหน่าย จ่าย โอน
หรือกระทำนิติกรรมใด ๆ เกี่ยวกับทรัพย์สิน หรือสิทธิเรียกร้องที่ได้สั่งอายัดไว้
รวมตลอดถึงการสั่งบุคคลภายนอกมิให้นำส่งทรัพย์สินหรือชำระหนี้แก่ผู้อยู่ใต้บังคับคำสั่งทางปกครอง
แต่ให้ส่งมอบหรือชำระหนี้ต่อสำนักงาน
การขายทอดตลาด หมายความว่า
การนำเอาทรัพย์สินของผู้อยู่ใต้บังคับคำสั่งทางปกครองออกขายโดยวิธีให้สู้ราคากันโดยเปิดเผย
เลขาธิการ หมายความว่า
เลขาธิการสำนักงานหรือผู้ซึ่งเลขาธิการมอบหมาย

หมวด ๑
บททั่วไป

ข้อ ๕  เลขาธิการเป็นผู้มีอำนาจสั่งหรือออกประกาศให้ดำเนินการบังคับทางปกครองตามระเบียบนี้
 ทั้งนี้ คำสั่งให้ยึดทรัพย์สิน
ประกาศให้ยึดทรัพย์สิน คำสั่งให้อายัดทรัพย์สิน คำสั่งให้ขายทอดตลาดทรัพย์สิน
และประกาศให้ขายทอดตลาดทรัพย์สิน ให้ใช้ตามแบบที่กำหนดท้ายระเบียบนี้

ข้อ ๖  การส่งหนังสือหรือการแจ้งคำสั่งตามระเบียบนี้
ให้ปฏิบัติตามหมวด ๔ การแจ้งแห่งพระราชบัญญัติวิธีปฏิบัติราชการทางปกครอง พ.ศ.
๒๕๓๙

ข้อ ๗  เมื่อมีคำสั่งเรียกให้ผู้อยู่ใต้บังคับคำสั่งทางปกครองชำระเงิน
หากถึงกำหนดชำระแล้วไม่มีการชำระโดยถูกต้อง ครบถ้วน
ให้สำนักงานมีหนังสือเตือนให้ผู้อยู่ใต้บังคับคำสั่งทางปกครองชำระเงินภายในระยะเวลาที่กำหนด
แต่ต้องไม่น้อยกว่าเจ็ดวัน
โดยให้ระบุด้วยว่าถ้าไม่มีการปฏิบัติตามหนังสือเตือนดังกล่าว
สำนักงานมีอำนาจใช้มาตรการบังคับทางปกครองโดยการยึด อายัด และขายทอดตลาดทรัพย์สินของผู้อยู่ใต้บังคับคำสั่งทางปกครองเพื่อชำระเงินให้ถูกต้องครบถ้วนได้
การใช้มาตรการบังคับทางปกครองตามวรรคหนึ่ง
สามารถดำเนินการได้ภายในหนึ่งปี
นับแต่วันที่สำนักงานรู้หรือควรได้รู้ถึงความตายของผู้อยู่ใต้บังคับคำสั่งทางปกครอง
หรือภายในสิบปีนับแต่วันที่สำนักงานออกคำสั่งให้ผู้อยู่ใต้บังคับคำสั่งทางปกครองชำระเงิน

ข้อ ๘  เมื่อครบกำหนดเวลาให้ชำระเงินตามหนังสือเตือนตามข้อ
๗ ถ้าผู้อยู่ใต้บังคับคำสั่งทางปกครองไม่ชำระเงินโดยถูกต้องครบถ้วน
ให้สำนักงานเสนอรายชื่อบุคคลและตำแหน่งที่สมควรได้รับการแต่งตั้งเป็นผู้ดำเนินการบังคับทางปกครองต่อเลขาธิการเพื่อมีคำสั่งแต่งตั้งผู้ดำเนินการบังคับทางปกครองในการยึดหรืออายัดทรัพย์สิน
แล้วแต่กรณี
บุคคลซึ่งเสนอให้มีการแต่งตั้งตามวรรคหนึ่ง
อาจเป็นเจ้าหน้าที่ของหน่วยงานอื่นที่มีความเชี่ยวชาญในการบังคับคดีหรือการบังคับทางปกครองก็ได้

ข้อ ๙  เมื่อเลขาธิการลงนามในคำสั่งแต่งตั้งผู้ดำเนินการบังคับทางปกครอง
คำสั่งให้ยึดทรัพย์สินประกาศให้ยึดทรัพย์สิน หรือคำสั่งให้อายัดทรัพย์สินแล้ว
ให้ผู้ดำเนินการบังคับทางปกครองดำเนินการต่อไปตามระเบียบนี้

ข้อ ๑๐  ให้ผู้ดำเนินการบังคับทางปกครองดำเนินการสืบหาทรัพย์สินของผู้อยู่ใต้บังคับคำสั่งทางปกครองและประเมินราคาทรัพย์สินนั้นตามที่กำหนดไว้ในส่วนที่
๒ วิธีการประเมินราคาทรัพย์สินของหมวด ๓ การยึดทรัพย์สิน
ในการสืบหาทรัพย์สินของผู้อยู่ใต้บังคับคำสั่งทางปกครอง
เลขาธิการอาจแต่งตั้งบุคคลอื่นที่มิใช่พนักงานของสำนักงาน
ให้เป็นผู้ร่วมดำเนินการหรือเป็นผู้ดำเนินการสืบหาทรัพย์สินก็ได้

ข้อ ๑๑  การสืบหาทรัพย์สินของผู้อยู่ใต้บังคับคำสั่งทางปกครองให้ดำเนินการ
ดังต่อไปนี้
(๑) ขอความร่วมมือจากธนาคารหรือสถาบันการเงิน
เพื่อตรวจสอบบัญชีเงินฝาก หลักทรัพย์หรือตราสารทางการเงินอื่นใดในธนาคารหรือสถาบันการเงินนั้น
ๆ
(๒) ขอความร่วมมือจากหน่วยงานที่มีหน้าที่ควบคุม ดูแล
หรือเก็บรักษาหลักทรัพย์ สัญญาซื้อขายล่วงหน้า หรือตราสารทางการเงินอื่นใด
เพื่อตรวจสอบทรัพย์สินดังกล่าวที่ปรากฏชื่อของผู้อยู่ใต้บังคับคำสั่งทางปกครอง
รวมทั้งขอความร่วมมือจากกรมพัฒนาธุรกิจการค้า กระทรวงพาณิชย์ศูนย์รับฝากหลักทรัพย์
นายทะเบียนหลักทรัพย์และบริษัทหลักทรัพย์
เพื่อตรวจสอบหุ้นที่ปรากฏชื่อของผู้อยู่ใต้บังคับคำสั่งทางปกครอง
(๓)
ตรวจสอบทรัพย์สินประเภทสังหาริมทรัพย์ของผู้อยู่ใต้บังคับคำสั่งทางปกครองโดยประสานงานกับหน่วยงานที่จัดทำทะเบียนหรือมีบัญชีควบคุมสังหาริมทรัพย์ดังกล่าว
(๔)
ประสานงานกับกรมที่ดินเพื่อตรวจสอบทรัพย์สินประเภทอสังหาริมทรัพย์ที่ปรากฏชื่อของผู้อยู่ใต้บังคับคำสั่งทางปกครอง
ครอบครัวของผู้อยู่ใต้บังคับคำสั่งทางปกครองและผู้ที่เกี่ยวข้องกับผู้อยู่ใต้บังคับคำสั่งทางปกครอง
เป็นผู้ถือกรรมสิทธิ์หรือมีสิทธิเรียกร้องซึ่งอาจยึดหรืออายัด
และขายทอดตลาดเพื่อชำระหนี้ได้ โดยให้ตรวจสอบตามภูมิลำเนาของบุคคลดังกล่าว
(๕)
สืบหาทรัพย์สินอื่นของผู้อยู่ใต้บังคับคำสั่งทางปกครองในสถานที่ประกอบกิจการ บ้าน ที่อยู่อาศัย
คลังสินค้า โรงงาน หรือร้านค้าขายของผู้อยู่ใต้บังคับคำสั่งทางปกครอง
หรือของครอบครัวหรือผู้ที่เกี่ยวข้องซึ่งอาจมีทรัพย์สินของผู้อยู่ใต้บังคับคำสั่งทางปกครองไว้ในความครอบครอง

ข้อ ๑๒  ให้ผู้ดำเนินการบังคับทางปกครองรายงานผลการสืบหาทรัพย์สินและผลการประเมินราคาทรัพย์สินของผู้อยู่ใต้บังคับคำสั่งทางปกครองให้เลขาธิการทราบโดยไม่ชักช้า

ข้อ ๑๓  เพื่อประโยชน์ในการใช้มาตรการบังคับทางปกครอง
ทรัพย์สินที่เป็นของคู่สมรสหรือที่เป็นของบุตรผู้เยาว์ของผู้อยู่ใต้บังคับคำสั่งทางปกครองซึ่งตามกฎหมายอาจถือได้ว่าเป็นทรัพย์สินของผู้อยู่ใต้บังคับคำสั่งทางปกครองหรือเป็นทรัพย์สินที่อาจบังคับชำระหนี้ได้
ผู้ดำเนินการบังคับทางปกครองอาจยึดหรืออายัด และขายทอดตลาดตามระเบียบนี้ได้

ข้อ ๑๔  ผู้ดำเนินการบังคับทางปกครองต้องไม่ยึดหรืออายัดทรัพย์สินที่เจ้าพนักงานอื่นได้ยึดหรืออายัดไว้ก่อนแล้ว
หรือทรัพย์สินที่มีกฎหมายบัญญัติให้ไม่อยู่ในความรับผิดแห่งการบังคับคดี

หมวด ๒
การบังคับทางปกครองกับผู้อยู่ใต้บังคับคำสั่งทางปกครอง

ข้อ ๑๕  การใช้มาตรการบังคับทางปกครองกับทรัพย์สินของผู้อยู่ใต้บังคับคำสั่งทางปกครองเพื่อการชำระค่าปรับทางปกครอง
ค่าธรรมเนียม และค่าใช้จ่ายในการยึดหรืออายัดและขายทอดตลาดทรัพย์สิน รวมทั้งค่าใช้จ่ายอื่น
ๆ
ให้ผู้ดำเนินการบังคับทางปกครองดำเนินการบังคับกับทรัพย์สินที่ก่อให้เกิดภาระค่าใช้จ่ายต่อสำนักงานน้อยที่สุดก่อน
หรือดำเนินการตามที่กำหนดในข้อ ๑๖

ข้อ ๑๖  ผู้ดำเนินการบังคับทางปกครองอาจดำเนินการบังคับทางปกครองกับทรัพย์สิน
(ถ้ามี) ตามลำดับต่อไปนี้ก็ได้
(๑) เงินฝาก
(๒) พันธบัตรหรือหลักทรัพย์
(๓) สัญญาซื้อขายล่วงหน้า
(๔) ตราสารทางการเงินอื่นใด
(๕) กรมธรรม์ประกันชีวิต
(๖) ทรัพย์สินที่มีทะเบียน เช่น ที่ดิน สิทธิการเช่า รถยนต์ เป็นต้น
(๗) ทรัพย์สินอื่นใดของผู้อยู่ใต้บังคับคำสั่งทางปกครอง

หมวด ๓
การยึดทรัพย์สิน

ส่วนที่ ๑
วิธีการยึดทรัพย์สิน

ข้อ ๑๗  ในการดำเนินการยึดทรัพย์สิน
ผู้ดำเนินการบังคับทางปกครองอาจดำเนินการดังต่อไปนี้เท่าที่มีความจำเป็น
(๑) ค้นสถานที่ใด ๆ อันเป็นของผู้อยู่ใต้บังคับคำสั่งทางปกครองหรือได้ครอบครองอยู่
เช่น สถานที่ประกอบกิจการ บ้าน ที่อยู่อาศัย คลังสินค้า โรงงาน หรือร้านค้าขาย
เป็นต้น
(๒) ยึดและตรวจสมุดบัญชี เอกสารหรือแผ่นกระดาษ
(๓) กระทำการใด ๆ เพื่อเปิดสถานที่ตาม (๑) รวมทั้งตู้นิรภัย
หรือที่เก็บของอื่น ๆ

ข้อ ๑๘  ให้ผู้ดำเนินการบังคับทางปกครองยึดทรัพย์สินของผู้อยู่ใต้บังคับคำสั่งทางปกครองแต่เพียงพอกับค่าปรับทางปกครอง
ค่าธรรมเนียม ค่าใช้จ่ายในการยึดทรัพย์สินและขายทอดตลาดและค่าใช้จ่ายอื่น ๆ
ที่เกี่ยวข้อง
ถ้าผู้อยู่ใต้บังคับคำสั่งทางปกครองมีเพียงทรัพย์สินซึ่งไม่อาจแบ่งยึดได้
อันมีราคามากกว่าค่าปรับทางปกครอง ค่าธรรมเนียม
ค่าใช้จ่ายในการยึดทรัพย์สินและขายทอดตลาด และค่าใช้จ่ายอื่น ๆ ที่เกี่ยวข้อง
ให้ยึดทรัพย์สินที่ว่านั้นมาขายทอดตลาดทั้งหมด

ข้อ ๑๙  ห้ามยึดทรัพย์สินของผู้อยู่ใต้บังคับคำสั่งทางปกครอง
ดังต่อไปนี้
(๑) เครื่องนุ่งห่มหลับนอน หรือเครื่องใช้ในครัวเรือน
โดยประมาณราคารวมกันตามที่กำหนดไว้ในมาตรา ๒๘๕
แห่งประมวลกฎหมายวิธีพิจารณาความแพ่ง
หรือทรัพย์สินดังกล่าวที่มีราคาเกินกว่าที่กำหนดไว้ตามมาตรา ๒๘๕
แห่งประมวลกฎหมายวิธีพิจารณาความแพ่ง
ซึ่งเลขาธิการเห็นควรให้เป็นทรัพย์สินที่ไม่ต้องอยู่ในบังคับแห่งระเบียบนี้โดยคำนึงถึงความจำเป็นตามฐานะของผู้อยู่ใต้บังคับคำสั่งทางปกครอง
(๒) เครื่องมือหรือเครื่องใช้ในการเลี้ยงชีพหรือประกอบวิชาชีพ
โดยประมาณรวมกันราคาไม่เกินกว่าที่กำหนดไว้ในมาตรา ๒๘๕
แห่งประมวลกฎหมายวิธีพิจารณาความแพ่ง หรือทรัพย์สินดังกล่าวที่มีราคาเกินกว่าที่กำหนดไว้ตามมาตรา
๒๘๕ แห่งประมวลกฎหมายวิธีพิจารณาความแพ่ง
ซึ่งผู้อยู่ใต้บังคับคำสั่งทางปกครองมีคำขอโดยทำเป็นคำร้องต่อสำนักงานเพื่อขออนุญาตใช้ทรัพย์สินดังกล่าวและเลขาธิการเห็นควรให้เป็นทรัพย์สินที่ไม่ต้องอยู่ในบังคับแห่งระเบียบนี้
โดยคำนึงถึงความจำเป็นตามฐานะของผู้อยู่ใต้บังคับคำสั่งทางปกครอง
(๓) วัตถุ เครื่องใช้
และอุปกรณ์ที่จำเป็นต้องใช้ทำหน้าที่แทนหรือช่วยอวัยวะของผู้อยู่ใต้บังคับคำสั่งทางปกครอง
(๔) ทรัพย์สินอย่างใดที่โอนกันไม่ได้ตามกฎหมาย
หรือตามกฎหมายย่อมไม่อยู่ในความรับผิดแห่งการบังคับคดี
ทรัพย์สินของผู้อยู่ใต้บังคับคำสั่งทางปกครองอันมีลักษณะเป็นของส่วนตัวโดยแท้
เช่น หนังสือสำหรับวงศ์ตระกูลโดยเฉพาะ จดหมายหรือสมุดบัญชีต่าง ๆ นั้น
อาจยึดมาตรวจดูเพื่อประโยชน์แห่งการยึดทรัพย์สินได้ถ้าจำเป็น
แต่ห้ามมิให้เอาออกขายทอดตลาด

ข้อ ๒๐  การยึดสังหาริมทรัพย์มีรูปร่างและอสังหาริมทรัพย์
ย่อมครอบไปถึงดอกผลแห่งทรัพย์สินนั้นด้วย เว้นแต่มีกฎหมายบัญญัติไว้เป็นอย่างอื่น

ข้อ ๒๑  ผู้ดำเนินการบังคับทางปกครองจะต้องดำเนินการยึดทรัพย์สินในระหว่างพระอาทิตย์ขึ้นและพระอาทิตย์ตกในวันทำการปกติของสำนักงาน
เว้นแต่ในกรณีมีเหตุฉุกเฉินอย่างยิ่งจะทำการยึดทรัพย์สินในวันหยุดทำการของสำนักงานก็ได้
โดยได้รับอนุญาตจากเลขาธิการ

ข้อ ๒๒  ในกรณีที่คำสั่งให้ยึดทรัพย์สินได้ระบุเฉพาะเจาะจงให้ยึดทรัพย์สินสิ่งใด
ให้ผู้ดำเนินการบังคับทางปกครองยึดแต่เฉพาะทรัพย์สินสิ่งนั้น

ข้อ ๒๓  ก่อนทำการยึดทรัพย์สิน
ให้ผู้ดำเนินการบังคับทางปกครองดำเนินการ ดังต่อไปนี้
(๑)
พิจารณาตรวจสอบให้แน่ชัดว่าจะต้องยึดทรัพย์สินของผู้อยู่ใต้บังคับคำสั่งทางปกครองหรือไม่
และจำนวนราคาทรัพย์สินที่จะยึดได้ตามกฎหมายมีประมาณเท่าใด
(๒) แสดงคำสั่งให้ยึดทรัพย์สินต่อผู้อยู่ใต้บังคับคำสั่งทางปกครอง
หรือบุคคลที่ระบุไว้ในคำสั่งให้ยึดทรัพย์สิน
ถ้าไม่ปรากฏตัวบุคคลดังกล่าวให้แสดงต่อบุคคลที่อยู่ในสถานที่นั้นและปิดประกาศยึดทรัพย์สินไว้
ณ สถานที่ที่ยึดทรัพย์สิน

ข้อ ๒๔  ในการดำเนินการบังคับทางปกครอง
ให้ประสานงานกับเจ้าหน้าที่ตำรวจเพื่อร่วมไปดำเนินการยึดทรัพย์สินด้วย
และให้ผู้ดำเนินการบังคับทางปกครองนำคำสั่งให้ยึดทรัพย์สินกับเครื่องมือไปพร้อมกับอุปกรณ์สำหรับการยึดทรัพย์สินด้วย
เลขาธิการอาจกำหนดค่าตอบแทนให้แก่เจ้าหน้าที่ตำรวจที่ร่วมดำเนินการยึดทรัพย์สินกับผู้ดำเนินการบังคับทางปกครองได้

ข้อ ๒๕  ให้ผู้ดำเนินการบังคับทางปกครองปฏิบัติหน้าที่ด้วยความสุภาพและระมัดระวังไม่ให้เกิดความเสียหายเกินกว่าที่จำเป็น

ข้อ ๒๖  การยึดทรัพย์สินที่มีทะเบียน
เช่น รถยนต์ เครื่องจักร
ให้ผู้ดำเนินการบังคับทางปกครองแจ้งการยึดไปยังนายทะเบียนแห่งทรัพย์สินนั้น

ข้อ ๒๗  ถ้าจะยึดที่ดิน
ให้ผู้ดำเนินการบังคับทางปกครองดำเนินการให้ได้เอกสารสิทธิในที่ดินหรือสำเนาซึ่งเจ้าพนักงานที่ดินรับรอง
เพื่อตรวจสอบจำลองแผนที่หลังโฉนดที่ดินว่าเป็นที่ดินแปลงเดียวกันหรือไม่
หากเชื่อได้ว่าเป็นที่ดินแปลงเดียวกันแล้ว ให้บันทึกการยึดโดยบรรยายให้เห็นสภาพและทำเลที่ตั้งของที่ดินในรายการยึดที่ดิน

ข้อ ๒๘  ถ้าที่ดินที่ยึดนั้นมีสิ่งปลูกสร้างของผู้อื่นปลูกอยู่
ให้ผู้ดำเนินการบังคับทางปกครองบันทึกถ้อยคำของเจ้าของสิ่งปลูกสร้างนั้น ๆ
ให้ปรากฏว่ามีสิทธิในที่ดินอย่างไร เช่น สิทธิเหนือพื้นดิน หรือสิทธิตามสัญญาเช่า
เป็นต้น

ข้อ ๒๙  การยึดเรือน โรง
หรือสิ่งปลูกสร้างอย่างอื่น
ให้ผู้ดำเนินการบังคับทางปกครองบันทึกการยึดโดยบรรยายให้เห็นสภาพของสิ่งนั้น ๆ
เช่น พื้น ฝาผนัง ประตู หน้าต่าง เสา เครื่องบนและหลังคา ใช้วัสดุชนิดใด มีกี่ชั้น
กี่ห้อง ขนาดกว้างยาวสูงเท่าใด เก่าหรือใหม่เพียงใด เลขทะเบียนเท่าไร ถ้าเป็นสถานที่ให้เช่า
ค่าเช่าเป็นจำนวนเท่าใด เป็นต้น

ข้อ ๓๐  ให้ผู้ดำเนินการบังคับทางปกครองแสดงให้เห็นโดยชัดแจ้งตามวิธีที่เห็นสมควรว่าได้มีการยึดทรัพย์สินแล้ว
เช่น
(๑) การยึดสิ่งของ ให้ผู้ดำเนินการบังคับทางปกครองปิดหรือผูกแผ่นเลขหมายบนสิ่งของที่ยึดให้ตรงตามบัญชีทรัพย์สิน
ถ้าสามารถเก็บรวมเข้าหีบหรือตู้ได้ก็ให้รวมไว้
แล้วปิดหีบหรือตู้และปิดเครื่องหมายแสดงการยึด
(๒) การยึดที่ดิน ห้องชุด เรือน โรง หรือสิ่งปลูกสร้างอื่น ๆ
ให้ปิดประกาศหรือทำเครื่องหมายไว้

ข้อ ๓๑  ในการยึดทรัพย์สิน ให้ผู้ดำ
เนินการบังคับทางปกครองจัดทำ บันทึกรายงานการดำเนินการโดยสังเขป
หากมีพฤติการณ์หรือเหตุการณ์ที่สมควรบันทึกไว้เป็นหลักฐาน
ก็ให้บันทึกไว้แล้วอ่านบันทึกนั้นให้ผู้ที่มีส่วนเกี่ยวข้อง เช่น
ผู้อยู่ใต้บังคับคำสั่งทางปกครอง ผู้มีส่วนได้เสีย บุคคล ที่อยู่ ณ ที่ยึด
ฟังแล้วให้ลงลายมือชื่อไว้เป็นหลักฐานด้วย ถ้าผู้ใดไม่ยอมลงลายมือชื่อ
ให้บันทึกว่าอ่านให้ฟังแล้วไม่ยอมลงลายมือชื่อ
พร้อมกับลงลายมือชื่อผู้ดำเนินการบังคับทางปกครองและพยานรับรองไว้

ข้อ ๓๒  ให้ผู้ดำเนินการบังคับทางปกครองจัดทำบัญชีทรัพย์สินที่ยึดโดยแสดงรายละเอียดไว้
เช่น ชื่อ ประเภท จำนวน ขนาด น้ำหนัก สภาพและราคาประเมินแห่งทรัพย์สิน เป็นต้น
ตามลำดับหมายเลข

ข้อ ๓๓  การจดบัญชีทรัพย์สิน
ถ้าเป็นทรัพย์สินหลายสิ่งราคาเล็กน้อย
จะมัดรวมหรือกองรวมกันแล้วจดเป็นเลขหมายเดียวกันก็ได้

ข้อ ๓๔  เมื่อทำการยึดทรัพย์สินของผู้อยู่ใต้บังคับคำสั่งทางปกครองแล้ว
ให้แจ้งรายการยึดและราคาประเมินให้ผู้อยู่ใต้บังคับคำสั่งทางปกครองทราบ
และถ้าทรัพย์สินที่ยึดมีผู้ถือกรรมสิทธิ์ร่วมให้แจ้งการยึดให้ผู้ถือกรรมสิทธิ์ร่วมทราบด้วย
หากไม่สามารถกระทำตามความในวรรคก่อนได้ ให้ปิดประกาศแจ้งการยึดไว้ ณ
สถานที่ที่ยึดหรือประกาศแจ้งการยึดทางหนังสือพิมพ์รายวันไม่น้อยกว่าสามวัน
ถ้าทรัพย์สินที่ยึดเป็นที่ดินและห้องชุด
ให้แจ้งการยึดนั้นให้เจ้าพนักงานที่ดินท้องที่ที่ที่ดินตั้งอยู่ทราบเพื่อบันทึกการยึดไว้ในทะเบียน

ข้อ ๓๕  เมื่อดำเนินการตามข้อ ๓๔ แล้วเสร็จ
ให้ผู้ดำเนินการบังคับทางปกครองรายงานผลการยึดทรัพย์สินพร้อมบัญชีทรัพย์สินที่ยึดต่อเลขาธิการ

ข้อ ๓๖  ภายหลังมีประกาศหรือคำสั่งให้ยึดทรัพย์สินแล้ว
แต่ปรากฏข้อเท็จจริงว่าทรัพย์สินนั้นไม่อาจยึดได้ตามกฎหมาย
ให้ผู้ดำเนินการบังคับทางปกครองรายงานต่อเลขาธิการเพื่อพิจารณาสั่งงดการยึดทรัพย์สิน
เมื่อยึดทรัพย์สินแล้วปรากฏในภายหลังว่า
ทรัพย์สินที่ยึดนั้นเป็นของบุคคลอื่น
ให้ผู้ดำเนินการบังคับทางปกครองแจ้งให้เลขาธิการทราบเพื่อพิจารณาดำเนินการเพิกถอนการยึดทรัพย์สินนั้น

ส่วนที่ ๒
วิธีการประเมินราคาทรัพย์สิน

ข้อ ๓๗  การประเมินราคาทรัพย์สินบางประเภท
หากมีความจำเป็นต้องใช้ผู้เชี่ยวชาญตรวจสอบและประเมินราคา
ให้ผู้ดำเนินการบังคับทางปกครองเสนอเลขาธิการเพื่อแต่งตั้งผู้เชี่ยวชาญได้

ข้อ ๓๘  การประเมินราคาที่ดินพึงพิจารณาตามหลักเกณฑ์เหล่านี้ประกอบกัน
คือ
(๑) ราคาซื้อขายกันในท้องตลาดโดยคำนึงถึงสภาพแห่งที่ดินนั้นว่าเป็นที่ดินประเภทใด
เช่น ที่อยู่อาศัย ที่โรงงาน ที่ให้บริการหรือค้าขาย ที่สวน ที่นา ที่ไร่ เป็นต้น
และที่นั้นอยู่ในทำเลอย่างใด เช่น อยู่ในทำเลค้าขาย
อยู่ติดถนนหรือแม่น้ำลำคลองหรือไม่ รถยนต์เข้าถึงหรือไม่
หากเป็นที่ให้เช่ามีผลประโยชน์หรือรายได้มากน้อยเพียงใด
(๒) ราคาที่ดินบริเวณใกล้เคียง ซึ่งเคยมีการขายทอดตลาดไปแล้ว
(๓) ราคาซื้อขาย หรือจำนอง หรือขายฝากครั้งสุดท้ายของที่ดินที่ยึด
และที่ดินข้างเคียง
(๔)
ราคาประเมินทุนทรัพย์เพื่อเรียกเก็บค่าธรรมเนียมการจดทะเบียนสิทธิและนิติกรรมตามประมวลกฎหมายที่ดิน

ข้อ ๓๙  การประเมินราคาทรัพย์สินนอกจากที่ดิน
ให้ประเมินตามราคาซื้อขายในท้องตลาดตามสภาพความเก่าใหม่ของทรัพย์สินนั้น ๆ

ข้อ ๔๐  การประเมินราคาทรัพย์สินที่มีการจำนองหรือจำนำให้ปฏิบัติเช่นเดียวกับข้อ
๓๘ และข้อ ๓๙ แต่ให้หมายเหตุไว้ด้วยว่าจำนองหรือจำนำเมื่อใด ต้นเงินเท่าใด
เพื่อประกอบดุลพินิจในการขายทอดตลาด

ข้อ ๔๑  หากเลขาธิการเห็นว่าราคาทรัพย์สินที่ผู้ดำเนินการบังคับทางปกครองประเมินไม่เหมาะสม
หรือผู้มีส่วนได้เสียในการยึดทรัพย์สินร้องขอโดยมีเหตุอันสมควร
เลขาธิการอาจมีคำสั่งให้ทำการประเมินราคาทรัพย์สินใหม่ก็ได้
กรณีประเมินราคาตามคำร้องขอของผู้มีส่วนได้เสียในการยึดทรัพย์สิน
ให้ผู้ร้องขอเป็นผู้เสียค่าใช้จ่าย

ส่วนที่ ๓
การคัดค้านการยึดทรัพย์สิน

ข้อ ๔๒  ถ้าบุคคลใดจะยื่นคำร้องคัดค้านการยึดทรัพย์สิน
โดยกล่าวอ้างว่าผู้อยู่ใต้บังคับคำสั่งทางปกครองไม่ใช่เจ้าของทรัพย์สินที่ผู้ดำเนินการบังคับทางปกครองได้ยึดไว้
ก่อนนำทรัพย์สินดังกล่าวออกขายทอดตลาด
บุคคลนั้นอาจยื่นคำร้องขอต่อเลขาธิการเพื่อให้มีคำสั่งปล่อยทรัพย์สินดังกล่าว 
ให้ผู้ดำเนินการบังคับทางปกครองงดการขายทอดตลาดหรือจำหน่ายทรัพย์สินดังกล่าวนั้นไว้ในระหว่างรอคำวินิจฉัยชี้ขาดของเลขาธิการ
เว้นแต่
(๑)
หากมีพยานหลักฐานเบื้องต้นแสดงว่าคำร้องขอนั้นไม่มีมูลและยื่นเข้ามาเพื่อประวิงเวลาให้ล่าช้าเลขาธิการอาจสั่งให้ผู้ร้องวางเงินต่อสำนักงานในเวลาที่กำหนดตามจำนวนเงินที่เห็นสมควรเพื่อประกันความเสียหายใด
ๆ ที่อาจได้รับเนื่องจากเหตุที่เนิ่นช้าในการขายทอดตลาดอันเกิดแต่การยื่นคำร้องขอนั้นถ้าผู้ร้องไม่ปฏิบัติตามเช่นว่านั้น
ให้เลขาธิการยกคำร้องขอนั้นเสีย
(๒)
ถ้าทรัพย์สินที่พิพาทนั้นเป็นสังหาริมทรัพย์และมีพยานหลักฐานเบื้องต้นแสดงว่า
คำร้องขอนั้นไม่มีเหตุผลอันควรฟัง หรือถ้าปรากฏว่าทรัพย์สินที่ยึดเป็นสังหาริมทรัพย์ที่เก็บไว้นานไม่ได้
เลขาธิการอาจสั่งให้ขายทอดตลาดหรือจำหน่ายทรัพย์สินนั้นโดยไม่ชักช้า

ส่วนที่ ๔
การเก็บรักษาทรัพย์สินที่ยึด

ข้อ ๔๓  ทรัพย์สินที่ยึดไว้แล้วให้นำมาเก็บรักษาไว้ที่สำนักงาน
หรือ ณ สถานที่ที่เลขาธิการกำหนดแต่ถ้าเป็นอสังหาริมทรัพย์
หรือสิ่งของอื่นซึ่งลำบากต่อการขนย้ายให้มอบแก่บุคคลที่สมควรเป็นผู้ดูแลรักษาไว้
การมอบทรัพย์สินที่ยึดให้บุคคลอื่นดูแลรักษาให้ถือหลักเกณฑ์
ดังต่อไปนี้
(๑) ถ้าผู้อยู่ใต้บังคับคำสั่งทางปกครองยอมรับรักษาทรัพย์สินที่ยึด
และผู้ดำเนินการบังคับทางปกครองเห็นสมควรจะมอบทรัพย์สินนั้นให้ผู้อยู่ใต้บังคับคำสั่งทางปกครองเป็นผู้ดูแลรักษาก็ได้
(๒) ถ้าผู้อยู่ใต้บังคับคำสั่งทางปกครองไม่รับรักษาทรัพย์สินที่ยึด
เมื่อผู้ดำเนินการบังคับทางปกครองเห็นสมควรจะมอบทรัพย์สินไว้ในความดูแลของบุคคลอื่นซึ่งครอบครองทรัพย์สินนั้นอยู่ก็ได้
(๓) ถ้าไม่สามารถปฏิบัติตาม (๑) และ (๒) ได้
ผู้ดำเนินการบังคับทางปกครองจะเช่าสถานที่เก็บทรัพย์สินและจ้างคนดูแลรักษาทรัพย์สินนั้นไว้ก็ได้

ข้อ ๔๔  ให้ผู้ดำเนินการบังคับทางปกครองจดบันทึกรายละเอียดเกี่ยวกับการเก็บรักษาทรัพย์สินค่าใช้จ่ายในการยึดทรัพย์สิน
ค่าเช่าสถานที่เก็บทรัพย์สิน และค่าจ้างดูแลรักษาทรัพย์สินไว้ในรายการยึดทรัพย์สิน

ข้อ ๔๕  ให้ผู้ดำเนินการบังคับทางปกครองปฏิบัติตามวิธีการที่กำหนดไว้ในคำสั่งว่าด้วยการพัสดุของสำนักงาน
ในกรณีดังต่อไปนี้
(๑) กรณีที่มีเหตุจำเป็นต้องมีการมอบทรัพย์สินที่ยึดไว้ในความดูแลของบุคคลอื่น
(๒) กรณีที่มีการเช่าสถานที่เพื่อเก็บรักษาทรัพย์สิน

ข้อ ๔๖  ในกรณีที่ผู้ใดทำให้เสียหาย
ทำลาย ซ่อนเร้น เอาไปเสีย ทำให้สูญหาย ทำให้เสื่อมค่าทำให้ไร้ประโยชน์
ซึ่งทรัพย์สินที่ยึด ให้ผู้ดำเนินการบังคับทางปกครองรายงานให้เลขาธิการทราบเพื่อร้องทุกข์ให้พนักงานสอบสวนดำเนินคดีแก่ผู้กระทำผิด

หมวด ๔
การอายัดทรัพย์สิน

ส่วนที่ ๑
วิธีการอายัดทรัพย์สิน

ข้อ ๔๗  เมื่อเลขาธิการมีคำสั่งให้อายัดทรัพย์สินแล้ว
ให้ผู้ดำเนินการบังคับทางปกครองแจ้งคำสั่งให้อายัดทรัพย์สินให้ผู้อยู่ใต้บังคับคำสั่งทางปกครองและบุคคลภายนอกซึ่งต้องส่งมอบทรัพย์สินนั้นทราบ

ข้อ ๔๘  ในการอายัดทรัพย์สิน
ผู้ดำเนินการบังคับทางปกครองต้องยึดบรรดาเอกสารทั้งปวงที่ให้สิทธิแก่ผู้อยู่ใต้บังคับคำสั่งทางปกครองในอันที่จะได้รับมอบ
หรือรับโอนทรัพย์สินหรือสิทธิหรือได้รับชำระเงิน
ให้นำความในส่วนที่ ๑ วิธีการยึดทรัพย์สิน ของหมวด ๓ การยึดทรัพย์สิน
มาใช้กับวิธีการอายัดทรัพย์สินโดยอนุโลม

ข้อ ๔๙  ถ้าจะอายัดหลักทรัพย์หรือตราสารทางการเงินอื่นใดที่มีหลักฐานการแสดงสิทธิในหลักทรัพย์หรือตราสารทางการเงินนั้น
ให้ผู้ดำเนินการบังคับทางปกครองดำเนินการเพื่อให้ได้มาซึ่งหลักฐานการแสดงสิทธิดังกล่าว

ข้อ ๕๐  ห้ามอายัดทรัพย์สินของผู้อยู่ใต้บังคับคำสั่งทางปกครอง
ดังต่อไปนี้
(๑) เบี้ยเลี้ยงชีพซึ่งกฎหมายกำหนดไว้ และเงินรายได้เป็นคราว ๆ
อันบุคคลภายนอกได้ยกให้เพื่อเลี้ยงชีพเป็นจำนวนรวมกันไม่เกินเดือนละห้าหมื่นบาท
หรือตามจำนวนที่เลขาธิการเห็นตามสมควรโดยคำนึงถึงความจำเป็นตามฐานะของผู้อยู่ใต้บังคับคำสั่งทางปกครอง
(๒) เงินเดือน ค่าจ้าง บำนาญ บำเหน็จ
และเบี้ยหวัดหรือรายได้อื่นในลักษณะเดียวกันของข้าราชการ เจ้าหน้าที่
หรือลูกจ้างในหน่วยราชการ และเงินสงเคราะห์ บำนาญ หรือบำเหน็จที่หน่วยราชการได้จ่ายให้แก่คู่สมรสหรือญาติที่ยังมีชีวิตของบุคคลเหล่านั้น
(๓) เงินเดือน ค่าจ้าง บำนาญ ค่าชดใช้
เงินสงเคราะห์หรือรายได้อื่นในลักษณะเดียวกันของพนักงาน ลูกจ้าง
หรือคนงานนอกจากที่กล่าวไว้ใน (๒) ที่นายจ้างจ่ายให้แก่บุคคลเหล่านั้น หรือคู่สมรส
หรือญาติที่ยังมีชีวิตของบุคคลเหล่านั้น เป็นจำนวนรวมกันไม่เกินเดือนละห้าหมื่นบาท
หรือตามจำนวนที่เลขาธิการเห็นตามสมควร
โดยคำนึงถึงความจำเป็นตามฐานะของผู้อยู่ใต้บังคับคำสั่งทางปกครอง
(๔) เงินฌาปนกิจสงเคราะห์ที่ผู้อยู่ใต้บังคับคำสั่งทางปกครองได้รับอันเนื่องมาแต่ความตายของบุคคลอื่น
เป็นจำนวนตามที่จำเป็นในการดำเนินการฌาปนกิจศพตามฐานะของผู้ตายที่เลขาธิการเห็นสมควร

ส่วนที่ ๒
การคัดค้านการอายัดทรัพย์สิน

ข้อ ๕๑  ถ้าบุคคลภายนอกซึ่งต้องส่งมอบทรัพย์สินปฏิเสธหรือโต้แย้งหนี้ที่เรียกร้องเอาแก่ตนหรือไม่ส่งมอบทรัพย์สินตามคำสั่งอายัดทรัพย์สิน
ให้ผู้ดำเนินการบังคับทางปกครองทำการตรวจสอบหากปรากฏว่าหนี้ที่เรียกร้องมีอยู่จริงให้ออกคำสั่งให้บุคคลนั้นปฏิบัติตามคำสั่งให้อายัดทรัพย์สินภายในเวลาที่กำหนดอีกครั้ง
ถ้าบุคคลดังกล่าวไม่ปฏิบัติตามคำสั่ง ให้ผู้ดำเนินการบังคับทางปกครองรายงานให้เลขาธิการทราบเพื่อพิจารณาดำเนินการฟ้องคดีกับบุคคลดังกล่าว
ถ้าบุคคลใดจะยื่นคำร้องคัดค้านการอายัดทรัพย์สิน
โดยกล่าวอ้างว่าผู้อยู่ใต้บังคับคำสั่งทางปกครองไม่ใช่เจ้าหนี้ในสิทธิเรียกร้องที่ผู้ดำเนินการบังคับทางปกครองได้อายัดไว้
ก่อนนำเงินมาชำระหนี้แก่สำนักงาน หรือนำทรัพย์สินออกขายทอดตลาด
หรือดำเนินการโดยวิธีอื่น บุคคลนั้นอาจยื่นคำร้องขอต่อเลขาธิการ
เพื่อให้มีคำสั่งปล่อยเงินหรือทรัพย์สินเช่นว่านั้น ทั้งนี้ ให้นำความในส่วนที่ ๓
การคัดค้านการยึดทรัพย์สิน ของหมวด ๓ การยึดทรัพย์สิน มาใช้บังคับโดยอนุโลม

ส่วนที่ ๓
การจัดการทรัพย์สินที่อายัด

ข้อ ๕๒  เมื่อมีการส่งมอบทรัพย์สินตามสิทธิเรียกร้องที่ถูกอายัดนั้นให้แก่ผู้ดำเนินการบังคับทางปกครองแล้ว
ให้นำทรัพย์สินนั้นออกขายโดยวิธีการขายทอดตลาด เว้นแต่
(๑) ถ้าเป็นเงินฝากที่เปิดบัญชีไว้กับสถาบันการเงิน ซึ่งเป็นของผู้อยู่ใต้บังคับคำสั่งทางปกครอง
หากได้มีการส่งมอบเงินตามสิทธิเรียกร้องที่ถูกอายัดนั้นให้แก่ผู้ดำเนินการบังคับทางปกครองแล้ว
ให้นำเงินจำนวนดังกล่าวมาชำระเป็นค่าปรับทางปกครอง ค่าธรรมเนียม
ค่าใช้จ่ายในการอายัดทรัพย์สิน และค่าใช้จ่ายอื่น ๆ ที่เกี่ยวข้อง
(๒) ถ้าเป็นหลักทรัพย์ และตราสารทางการเงินอื่นใด
ซึ่งเป็นของผู้อยู่ใต้บังคับคำสั่งทางปกครอง
(ออกให้แก่ผู้ถือหรือออกในนามของผู้อยู่ใต้บังคับคำสั่งทางปกครอง)
เมื่อได้มีการส่งมอบหลักทรัพย์
และตราสารทางการเงินนั้นให้แก่ผู้ดำเนินการบังคับทางปกครองแล้ว ผู้ดำเนินการบังคับทางปกครองอาจเสนอต่อเลขาธิการ
เพื่อมีคำสั่งอนุญาตให้จำหน่ายสิ่งเหล่านั้นตามราคาที่มีการซื้อขายในวันที่ขาย ณ
ตลาดหรือสถานที่ซื้อขายที่มีราคาอ้างอิง
(๓)
ถ้าเป็นตราสารทางการเงินอื่นใดที่ไม่มีราคาที่มีการซื้อขายในวันที่ขาย ณ
ตลาดหรือสถานที่ซื้อขายที่มีราคาอ้างอิง
ผู้ดำเนินการบังคับทางปกครองอาจเสนอให้เลขาธิการมีคำสั่งอนุญาตจำหน่ายตามราคาที่ปรากฏในตราสาร
หรือราคาต่ำกว่านั้นตามที่เลขาธิการเห็นสมควร ถ้าเลขาธิการไม่อนุญาต
ให้นำตราสารนั้นออกขายทอดตลาด
(๔) ถ้าการจำหน่ายสิทธิเรียกร้องที่ถูกอายัดนั้น กระทำได้โดยยากเนื่องจากการชำระหนี้นั้นต้องอาศัยการชำระหนี้ตอบแทนหรือมีเหตุอื่นอันจะทำให้การชำระหนี้นั้นล่าช้าออกไปและอาจเกิดความเสียหายขึ้นได้
เมื่อบุคคลผู้มีส่วนได้เสียหรือผู้ดำเนินการบังคับทางปกครองร้องขอ
เลขาธิการอาจมีคำสั่งให้จำหน่ายโดยวิธีอื่นก็ได้
ให้นำความในส่วนที่ ๔ การเก็บรักษาทรัพย์สินที่ยึด ของหมวด ๓
การยึดทรัพย์สินมาใช้กับการจัดการทรัพย์สินที่อายัดโดยอนุโลม

หมวด ๕
การขายทอดตลาดทรัพย์สิน

ส่วนที่ ๑
วิธีการขายทอดตลาดทรัพย์สิน

ข้อ ๕๓  ในการขายทอดตลาดทรัพย์สิน
ให้มีคณะกรรมการจัดการขายทอดตลาดคณะหนึ่ง เรียกโดยย่อว่า คณะกรรมการ ซึ่งเลขาธิการแต่งตั้งจากพนักงานของสำนักงานไม่น้อยกว่าสามคนโดยให้มีพนักงานตำแหน่งไม่ต่ำกว่าผู้อำนวยการฝ่ายเป็นประธานคณะกรรมการ
หากจำเป็นเลขาธิการจะแต่งตั้งบุคคลอื่นที่เห็นสมควรเข้าร่วมเป็นคณะกรรมการด้วยก็ได้
เพื่อดำเนินการขายทอดตลาดทรัพย์สินที่ยึดหรืออายัดไว้

ข้อ ๕๔  ให้ผู้ดำเนินการบังคับทางปกครองจัดทำรายงานขออนุญาตขายทอดตลาดทรัพย์สินพร้อมทั้งแนบเอกสารที่เกี่ยวข้อง
รวมทั้งเสนอความเห็นว่าควรขายทอดตลาดทรัพย์สินไว้ในรายงานพร้อมทั้งเสนอให้เลขาธิการลงนามในคำสั่งให้ขายทอดตลาดทรัพย์สินภายในสามสิบวัน
นับแต่วันที่ได้ยึดหรืออายัดทรัพย์สินเสร็จสิ้น

ข้อ ๕๕  เมื่อเลขาธิการมีคำสั่งให้ขายทอดตลาดทรัพย์สินแล้ว
ให้ผู้ดำเนินการบังคับทางปกครองจัดทำประกาศเรื่องขายทอดตลาดทรัพย์สิน
โดยแสดงรายละเอียดเกี่ยวกับทรัพย์สินที่จะขาย เช่น ชื่อเจ้าของทรัพย์สิน วัน เวลา
สถานที่ที่จะขาย ชื่อ ประเภท ลักษณะ จำนวน ขนาด
น้ำหนักและภาระติดพันเกี่ยวกับทรัพย์สินนั้น ๆ เป็นต้น
ถ้าเป็นที่ดินให้แจ้งเนื้อที่ อาณาเขตกว้างยาว ชื่อเจ้าของที่ดินข้างเคียง
สถานที่ตั้ง พร้อมทั้งแผนที่สังเขป เสนอประธานคณะกรรมการเพื่อลงนาม

ข้อ ๕๖  เมื่อประธานคณะกรรมการกำหนดสถานที่ดำเนินการขายทอดตลาดทรัพย์สินและได้ลงนามในประกาศเรื่องขายทอดตลาดทรัพย์สินแล้ว
ให้ผู้ดำเนินการบังคับทางปกครองจัดส่งประกาศเรื่องขายทอดตลาดทรัพย์สินนั้นแก่ผู้อยู่ใต้บังคับคำสั่งทางปกครองและผู้มีส่วนได้เสีย
ทั้งปิดประกาศไว้โดยเปิดเผย ณ สถานที่ที่จะขาย สถานที่ที่ทรัพย์สินนั้นตั้งอยู่
ที่ชุมนุมชน และสถานที่ราชการอันเห็นสมควร ก่อนกำหนดวันขายไม่น้อยกว่าเจ็ดวัน
ในกรณีที่ประธานคณะกรรมการเห็นสมควรจะลงประกาศโฆษณาการขายทอดตลาดทรัพย์สินนั้นในหนังสือพิมพ์รายวัน
หรือทางวิทยุกระจายเสียง หรือทางโทรทัศน์
หรือทางสื่ออิเล็กทรอนิกส์ก่อนกำหนดวันขายไม่น้อยกว่าเจ็ดวันก็ได้

ข้อ ๕๗  การกำหนดวันขายทอดตลาดในประกาศเรื่องขายทอดตลาดทรัพย์สินให้เป็นไปตามหลักเกณฑ์
ดังต่อไปนี้
(๑) ที่ดิน หรือที่ดินพร้อมสิ่งปลูกสร้าง
กำหนดวันขายเมื่อพ้นสามสิบวัน นับแต่วันที่ที่ลงประกาศเรื่องขายทอดตลาดทรัพย์สินแต่ไม่เกินเก้าสิบวัน
(๒) โรงเรือน สิ่งปลูกสร้างต่าง ๆ และทรัพย์สินอื่น
กำหนดวันขายเมื่อพ้นยี่สิบวัน
นับแต่วันที่ที่ลงประกาศเรื่องขายทอดตลาดทรัพย์สินแต่ไม่เกินสามสิบวัน
ในกรณีจำเป็นเร่งด่วน คณะกรรมการอาจขายทอดตลาดทรัพย์สินได้เมื่อพ้นระยะเวลาอย่างน้อยห้าวัน
นับแต่วันที่ยึดทรัพย์สินเสร็จสิ้น  ทั้งนี้ ไม่ให้นำข้อ ๕๖
มาใช้บังคับกับกรณีนี้
ในกรณีของสดหรือของเสียง่ายให้นำออกขายได้ทันที
หรือดำเนินการโดยวิธีอื่นตามที่คณะกรรมการเห็นสมควร โดยไม่ต้องนำข้อ ๕๕ และข้อ ๕๖
มาใช้บังคับแก่กรณีดังกล่าว
เมื่อประกาศขายทอดตลาดทรัพย์สินไปแล้ว หากมีความจำเป็น
คณะกรรมการอาจเลื่อนหรืองดการขายทอดตลาดทรัพย์สินก็ได้

ข้อ ๕๘  การขายทอดตลาดทรัพย์สิน
ให้คณะกรรมการถือปฏิบัติ ดังนี้
(๑) การขายทอดตลาดทรัพย์สินที่ติดจำนอง
ให้มีหนังสือแจ้งให้ผู้รับจำนองทราบถึงวัน เวลา และสถานที่ที่จะทำการขายทอดตลาด
พร้อมทั้งให้สอบถามผู้รับจำนองถึงรายละเอียดของภาระจำนอง เช่น ต้นเงิน
ดอกเบี้ยที่ค้างชำระ ตลอดจนวิธีการขายทอดตลาดว่าจะให้ขายโดยติดจำนองหรือปลอดจำนอง
ถ้าผู้รับจำนองไม่แจ้งให้ทราบภายในสิบห้าวัน นับแต่วันที่ได้รับหนังสือ ก็ให้ขายทรัพย์สินโดยติดจำนอง
ในกรณีที่ได้รับแจ้งจากผู้รับจำนองให้ขายทรัพย์สินโดยปลอดจำนอง
คณะกรรมการอาจพิจารณาให้ขายทรัพย์สินโดยติดจำนองก็ได้เมื่อได้รับอนุญาตจากเลขาธิการ
การขายทรัพย์สินอย่างติดจำนอง
ให้แสดงรายชื่อผู้รับจำนองพร้อมทั้งต้นเงินและดอกเบี้ยที่ยังค้างชำระจนถึงวันขาย
และข้อความว่าผู้ใดซื้อทรัพย์สินนั้นต้องรับภาระจำนองติดไปด้วยไว้ในประกาศเรื่องขายทอดตลาดทรัพย์สินโดยชัดเจน
การขายทอดตลาดทรัพย์สินโดยปลอดจำนอง
การกำหนดราคาขายให้พิจารณาถึงต้นเงินดอกเบี้ยจำนอง
ซึ่งยังค้างชำระแก่ผู้รับจำนองจนถึงวันขาย พร้อมทั้งค่าธรรมเนียม
ค่าใช้จ่ายในการยึดและขายทอดตลาด
และเงินที่ผู้อยู่ใต้บังคับคำสั่งทางปกครองต้องชำระ
ถ้าคาดหมายว่าเงินที่ได้จากการขายทอดตลาดไม่อาจปลดเปลื้องหนี้ได้
หรือหากขายทอดตลาดแล้ว เจ้าหนี้จำนองจะได้รับเงินจากการขายทอดตลาดไปทั้งหมด
ก็ให้งดการขายทอดตลาดและรายงานเลขาธิการพิจารณาสั่งการเป็นราย ๆ ไป
การขอรับชำระหนี้ของผู้รับจำนอง
ให้ถือหนังสือตอบรับของผู้รับจำนองเป็นคำขอรับชำระหนี้จำนองก่อนจ่ายเงินชำระหนี้จำนองพร้อมดอกเบี้ยต้องตรวจสอบให้แน่ชัดเสียก่อนว่า
หนี้จำนองและดอกเบี้ยเป็นหนี้บุริมสิทธิที่จะได้รับชำระหนี้ก่อนเจ้าหนี้สามัญหรือไม่และผู้รับจำนองได้ปลดหนี้จำนองให้แล้วพร้อมทั้งให้ขอใบรับยึดถือไว้เป็นหลักฐานในการชำระหนี้จำนองพร้อมดอกเบี้ยด้วย
จึงจะจ่ายเงินให้แก่ผู้รับจำนองได้
(๒) ถ้าทรัพย์สินที่จะขายทอดตลาดเป็นตู้นิรภัย กำปั่นเหล็ก หีบ
หรือที่เก็บของอื่นให้คณะกรรมการจัดการเปิดเสียก่อน จึงจะขายทอดตลาดได้
(๓)
การขายทอดตลาดทรัพย์สินประเภทซึ่งผู้ยึดถือครอบครองจะต้องได้รับอนุญาตจากเจ้าพนักงานตามกฎหมายเสียก่อน
เช่น อาวุธปืน เป็นต้น
ให้ผู้ซื้อวางมัดจำไว้ไม่น้อยกว่าร้อยละยี่สิบห้าของราคาซื้อ
และให้ผู้ซื้อจัดการนำใบอนุญาตมาแสดงภายในสามสิบวัน
พร้อมทั้งชำระเงินที่ค้างให้ครบถ้วนถ้าพ้นกำหนดนี้แล้วผู้ซื้อไม่สามารถนำใบอนุญาตมาแสดงได้
ก็ให้ริบเงินมัดจำนั้นและให้จัดการขายทอดตลาดใหม่ได้
(๔) การขายทอดตลาดทรัพย์สินหลายสิ่งให้ปฏิบัติ ดังนี้
(ก) ให้แยกขายทีละสิ่งต่อเนื่องกัน แต่คณะกรรมการมีอำนาจ
๑. จัดสังหาริมทรัพย์ซึ่งมีราคาเล็กน้อยรวมขายเป็นกอง ๆ ได้
๒.
จัดสังหาริมทรัพย์หรืออสังหาริมทรัพย์สองสิ่งหรือกว่านั้นขึ้นไปรวมขายไปด้วยกันได้ในเมื่อเป็นที่คาดหมายว่าเงินรายได้จากการขายจะเพิ่มขึ้นเพราะเหตุนั้น
(ข) ในการขายอสังหาริมทรัพย์รายใหญ่และทรัพย์สินนั้นอาจแบ่งแยกออกเป็นส่วน
ๆ ได้ คณะกรรมการมีอำนาจขายทรัพย์สินนั้นเป็นส่วน ๆ ได้
ในเมื่อเป็นที่คาดหมายว่าเงินรายได้ทั้งหมดจะเพิ่มขึ้นเพราะเหตุนั้น
(ค) การขายทรัพย์สินหลายสิ่งด้วยกัน
คณะกรรมการมีอำนาจกำหนดลำดับที่จะขายทรัพย์สินนั้นได้
(ง) บุคคลผู้มีส่วนได้เสียในทรัพย์สินที่จะขายทอดตลาด
อาจร้องขอให้คณะกรรมการรวมหรือแยก หรือให้ขายทรัพย์สินนั้นตามลำดับที่กำหนดไว้
หรือจะร้องคัดค้านการขายของคณะกรรมการใน (ก) ถึง (ค) ก็ได้
ในกรณีที่คณะกรรมการไม่ยอมปฏิบัติตามคำร้องขอหรือคัดค้านเช่นว่านั้นผู้มีส่วนได้เสียจะยื่นคำขอต่อเลขาธิการโดยทำเป็นคำร้องภายในเจ็ดวัน
นับแต่วันปฏิเสธเพื่อขอให้มีคำสั่งชี้ขาดในเรื่องนั้นก็ได้

ข้อ ๕๙  วิธีการขายทอดตลาดทรัพย์สิน
ให้คณะกรรมการดำเนินการ ดังต่อไปนี้
(๑) ก่อนเริ่มขายทอดตลาดทรัพย์สิน
ให้ปักธงเครื่องหมายการขายทอดตลาดและอ่านประกาศเรื่องขายทอดตลาดทรัพย์สิน ณ
สถานที่ขายโดยเปิดเผย
(๒)
คณะกรรมการจะใช้ผู้หนึ่งผู้ใดเข้าสู้ราคาในการขายทอดตลาดทรัพย์สินที่ตนเป็นผู้จัดการขายไม่ได้
(๓)
เมื่อคณะกรรมการเห็นว่าทรัพย์สินที่ทำการขายทอดตลาดมีมูลค่าสูงมากหรือมีผู้ใดจะสู้ราคาโดยไม่สุจริต
หรือไม่สามารถจะชำระราคาได้
ให้คณะกรรมการจัดให้มีการวางหลักประกันที่เชื่อถือได้ตามที่เห็นสมควร
(๔) การขายทอดตลาดทรัพย์สิน
ให้ผู้ทอดตลาดแสดงความตกลงขายด้วยวิธีเคาะไม้หรือแสดงกิริยาอย่างใดอย่างหนึ่งตามจารีตประเพณีในการขายทอดตลาด
ถ้ายังไม่ได้แสดงเช่นนั้นผู้สู้ราคาจะถอนคำสู้ราคาก็ได้
(๕) ให้ผู้ทอดตลาดร้องขานจำนวนเงินที่มีผู้สู้ราคาครั้งที่หนึ่ง
และกล่าวคำว่า หนึ่ง สามถึงสี่หนถ้าไม่มีผู้สู้ราคาสูงขึ้น
ให้เปลี่ยนร้องขานจำนวนเงินนั้นเป็นครั้งที่สอง และกล่าวคำว่า สอง อีกสามถึงสี่หนเมื่อไม่มีผู้สู้ราคาสูงกว่านั้น
และผู้มีส่วนได้เสียในการบังคับทางปกครองไม่คัดค้านราคา
และคณะกรรมการเห็นว่าได้ราคาพอสมควร ก็ให้ผู้ทอดตลาดกล่าวคำว่า สาม พร้อมกับเคาะไม้หรือแสดงกิริยาอย่างใดอย่างหนึ่งตามจารีตประเพณีในการขายทอดตลาด
แต่ถ้าก่อนเคาะไม้หรือแสดงกิริยาดังกล่าวมีผู้สู้ราคาสูงขึ้นไปอีกก็ให้ร้องขานราคานั้นตั้งต้นใหม่ตามลำดับ
ในกรณีผู้มีส่วนได้เสียคนใดคนหนึ่งคัดค้านราคา
ให้คณะกรรมการเลื่อนการขายออกไปนัดหนึ่งและในนัดต่อไป
หากราคาที่มีผู้เสนอไม่ต่ำกว่าราคาที่เสนอไว้ในครั้งก่อน
และคณะกรรมการเห็นว่าเป็นราคาสมควรขาย ก็ให้ดำเนินการขายทอดตลาด
และเคาะไม้ขายให้แก่ผู้เสนอราคาสูงสุดดังกล่าว
(๖) ถ้าผู้สู้ราคาถอนคำสู้ราคาของตนเสียก่อนที่ผู้ทอดตลาดเคาะไม้
หรือแสดงกิริยาอย่างใดอย่างหนึ่งตามจารีตประเพณีในการขายทอดตลาด
ให้ผู้ทอดตลาดตั้งต้นร้องขานราคาใหม่
(๗) ในการขายทอดตลาดทรัพย์สิน
ให้คณะกรรมการบันทึกเหตุการณ์ขายทอดตลาดไว้ทุกครั้งโดยมีข้อความอย่างน้อย ดังนี้
(ก) จำนวนบุคคลซึ่งมาฟังการขายและสู้ราคา
(ข) ในการสู้ราคาทรัพย์สินประเภทอสังหาริมทรัพย์
ให้บันทึกชนิดของทรัพย์สินชื่อและราคาของผู้ให้ราคาสูงสุด
รวมทั้งชื่อและราคาของผู้ให้ราคาตามลำดับรองลงมาด้วย
กรณีการสู้ราคาทรัพย์สินประเภทสังหาริมทรัพย์
ให้บันทึกชนิดของทรัพย์สิน ชื่อและราคาของผู้ให้ราคาสูงสุดเท่านั้น
(ค) คณะกรรมการขายได้หรือไม่ เพราะเหตุใด
(ง) คณะกรรมการและผู้ทอดตลาดต้องลงนาม วัน เดือน ปีกำกับไว้ด้วย

ข้อ ๖๐  การปฏิบัติเกี่ยวกับเงินที่ได้จากการขายทอดตลาดทรัพย์สิน
มีดังนี้
(๑) การขายทอดตลาดทรัพย์สิน เมื่อผู้ทอดตลาดตกลงขายโดยวิธีเคาะไม้
หรือแสดงกิริยาอย่างใดอย่างหนึ่งตามจารีตประเพณีในการขายทอดตลาดแล้ว
ผู้ซื้อจะต้องชำระเงินทันที เว้นแต่ทรัพย์สินซึ่งมีราคาตั้งแต่หนึ่งหมื่นบาทขึ้นไป
คณะกรรมการอาจผ่อนผันให้ผู้ซื้อวางมัดจำไม่น้อยกว่าร้อยละยี่สิบห้าของราคาซื้อ
และทำสัญญาใช้เงินที่ค้างชำระภายในเวลาไม่เกินสิบห้าวัน นับแต่วันที่ซื้อนั้นก็ได้
(๒)
ถ้าผู้ซื้อวางมัดจำไว้แล้วไม่ชำระเงินส่วนที่เหลือภายในกำหนดตามสัญญา
ให้ริบเงินมัดจำที่ผู้ซื้อวางไว้ และถือว่าเงินมัดจำนั้นเป็นเงินส่วนหนึ่งจากการขายทอดตลาดทรัพย์สินของผู้อยู่ใต้บังคับคำสั่งทางปกครอง
ย่อมนำไปชำระค่าปรับทางปกครอง ค่าธรรมเนียม และค่าใช้จ่ายในการยึด
หรืออายัดและขายทอดตลาดทรัพย์สิน รวมทั้งค่าใช้จ่ายอื่น ๆ
โดยให้คณะกรรมการเอาทรัพย์สินนั้นออกขายทอดตลาดใหม่ได้
(๓) กรณีผู้ซื้อทรัพย์สินจากการขายทอดตลาดเป็นผู้ถือกรรมสิทธิ์รวม
หรือเป็นผู้มีส่วนได้เสียหรือเป็นเจ้าหนี้บุริมสิทธิเหนือทรัพย์สินที่ขายทอดตลาด
การชำระราคานั้นจะขอหักส่วนได้ของตนออกจากราคาซื้อก็ได้

ข้อ ๖๑  เมื่อการขายทอดตลาดบริบูรณ์โดยผู้ทอดตลาดตกลงขายโดยวิธีเคาะไม้หรือแสดงกิริยาอย่างใดอย่างหนึ่งตามจารีตประเพณีในการขายทอดตลาดแล้ว
ถ้าผู้ซื้อไม่ชำระเงินหรือไม่วางเงินมัดจำตามสัญญา
ให้คณะกรรมการเอาทรัพย์สินนั้นออกขายทอดตลาดซ้ำอีก
และแจ้งให้ผู้ซื้อเดิมทราบกำหนดวันเวลาขายด้วย เมื่อขายได้เงินเท่าใด
โดยหักค่าธรรมเนียมค่าใช้จ่ายแล้วยังไม่คุ้มราคาค่าขายทอดตลาดครั้งก่อนให้จัดการเรียกร้องให้ผู้ซื้อเดิมชำระเงินส่วนที่ยังขาดนั้น

ข้อ ๖๒  ในกรณีที่คณะกรรมการเห็นว่าราคาซื้อที่มีผู้สู้ราคาสูงสุดนั้นยังไม่เพียงพออาจถอนทรัพย์สินนั้นจากการขายทอดตลาดได้
แล้วดำเนินการประกาศขายใหม่โดยไม่ต้องขออนุญาตในการขายทอดตลาดอีก

ข้อ ๖๓  เมื่อคณะกรรมการดำเนินการขายทอดตลาดทรัพย์สินแล้ว
ให้คณะกรรมการรายงานผลการขายทอดตลาดนั้นทุกครั้งต่อเลขาธิการภายในเจ็ดวันทำการ
นับแต่วันที่มีการขายทอดตลาด
ในกรณีที่ไม่อาจขายทอดตลาดทรัพย์สินที่ยึดหรืออายัดได้
ก็ให้รายงานเลขาธิการทราบเพื่อพิจารณาสั่งการต่อไป

ข้อ ๖๔  การขายทอดตลาดทรัพย์สินแต่ละครั้ง
เมื่อผู้ซื้อชำระเงินครบถ้วนตามสัญญาแล้วให้ดำเนินการ ดังนี้
(๑) ทรัพย์สินประเภทสังหาริมทรัพย์
ให้คณะกรรมการส่งมอบทรัพย์สินนั้นให้ผู้ซื้อไปได้
(๒) ทรัพย์สินประเภทอสังหาริมทรัพย์หรือสังหาริมทรัพย์ที่ต้องจดทะเบียนตามกฎหมาย
เช่น เรือมีระวางตั้งแต่ห้าตันขึ้นไป แพ สัตว์พาหนะ
หรือสังหาริมทรัพย์ประเภทที่จะต้องแก้ทะเบียนชื่อผู้เป็นเจ้าของ เช่น รถยนต์
เครื่องจักร อาวุธปืน เป็นต้น ให้คณะกรรมการแจ้งแก่พนักงานเจ้าหน้าที่นั้น ๆ
จัดการโอนหรือแก้ทะเบียนให้ต่อไป

ข้อ ๖๕  เงินที่ได้จากการขายทอดตลาดทรัพย์สินให้หักเป็นเงินที่ผู้อยู่ใต้บังคับคำสั่งทางปกครองต้องชำระค่าปรับทางปกครอง
ค่าธรรมเนียม และค่าใช้จ่ายในการยึด หรืออายัด และขายทอดตลาดทรัพย์สิน รวมทั้งค่าใช้จ่ายอื่น
ๆ กรณีที่มีเงินเหลือจากการขายทอดตลาดทรัพย์สิน ให้คณะกรรมการสั่งคืนเงินที่เหลือนั้นให้แก่ผู้มีสิทธิได้รับ

ส่วนที่ ๒
การคัดค้านการขายทอดตลาดทรัพย์สิน

ข้อ ๖๖  ในกรณีที่ผู้อยู่ใต้บังคับคำสั่งทางปกครองหรือผู้มีส่วนได้เสียเกี่ยวกับการขายทอดตลาดทรัพย์สินเห็นว่า
การขายทอดตลาดทรัพย์สินไม่ถูกต้องตามระเบียบนี้
ผู้อยู่ใต้บังคับคำสั่งทางปกครองหรือผู้มีส่วนได้เสียดังกล่าวอาจยื่นคำร้องต่อเลขาธิการขอให้สั่งเพิกถอนการขายทอดตลาดทรัพย์สินนั้นได้แต่ต้องดำเนินการภายในสิบห้าวัน
นับแต่วันที่มีการขายทอดตลาด

หมวด ๖
การถอนการบังคับทางปกครอง

ข้อ ๖๗  ให้ผู้ดำเนินการบังคับทางปกครองถอนการบังคับทางปกครองทั้งหมด
เมื่อผู้อยู่ใต้บังคับคำสั่งทางปกครองได้วางเงินต่อผู้ดำเนินการบังคับทางปกครองเป็นจำนวนพอชำระหนี้ค่าปรับทางปกครองค่าธรรมเนียม
และค่าใช้จ่ายในการยึด อายัด และขายทอดตลาดทรัพย์สิน รวมทั้งค่าใช้จ่ายอื่น ๆ
ในกรณีที่ผู้อยู่ใต้บังคับคำสั่งทางปกครองได้วางเงินต่อผู้ดำเนินการบังคับทางปกครองเป็นจำนวนพอชำระหนี้บางส่วนของค่าปรับทางปกครอง
ค่าธรรมเนียม และค่าใช้จ่ายในการยึด อายัดและขายทอดตลาดทรัพย์สิน
รวมทั้งค่าใช้จ่ายอื่น ๆ
ให้ผู้ดำเนินการบังคับทางปกครองเสนอต่อเลขาธิการเพื่อพิจารณามีคำสั่งให้ถอนการบังคับทางปกครองบางส่วน

ข้อ ๖๘  เมื่อมีการถอนการบังคับทางปกครองทั้งหมดหรือบางส่วน
ให้ผู้ดำเนินการบังคับทางปกครองถอนการยึดหรืออายัดทรัพย์สินนั้นทั้งหมดหรือบางส่วน
แล้วแต่กรณี และคืนทรัพย์สินนั้นแก่ผู้ถูกยึดหรือผู้ถูกอายัดไป
และให้แจ้งการถอนการยึดหรืออายัดแก่ผู้อยู่ใต้บังคับคำสั่งทางปกครอง รวมทั้งบุคคลภายนอกซึ่งต้องส่งมอบทรัพย์สินนั้นด้วย
แล้วรายงานให้เลขาธิการทราบ

ข้อ ๖๙  ให้ผู้ดำเนินการบังคับทางปกครองเรียกเก็บค่าธรรมเนียมผู้ดำเนินการบังคับทางปกครองตามตารางท้ายระเบียบนี้
เมื่อผู้อยู่ใต้บังคับคำสั่งทางปกครองชำระครบถ้วนแล้ว จึงถอนการยึด
หรืออายัดทรัพย์สิน

ประกาศ
ณ วันที่ ๓๐ เมษายน พ.ศ. ๒๕๕๗
วรพล  โสคติยานุรักษ์
เลขาธิการ
สำนักงานคณะกรรมการกำกับหลักทรัพย์และตลาดหลักทรัพย์

[เอกสารแนบท้าย]

๑. ตารางค่าธรรมเนียมการบังคับทางปกครอง
๒. คำสั่งที่ ส. ../ .... เรื่อง
แต่งตั้งผู้ดำเนินการบังคับทางปกครอง
๓. คำสั่งที่ ส. .. / .... เรื่อง
ให้ยึดทรัพย์สินของผู้อยู่ใต้บังคับคำสั่งทางปกครอง
๔. คำสั่งที่ ส. .. / .... เรื่อง
ให้อายัดทรัพย์สินของผู้อยู่ใต้บังคับคำสั่งทางปกครอง
๕. ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ ../.... เรื่อง ให้ยึดทรัพย์สินของผู้อยู่ใต้บังคับคำสั่งทางปกครอง
๖. คำสั่งที่ ส. .. / .... เรื่อง
แต่งตั้งคณะกรรมการจัดการขายทอดตลาด
๗. คำสั่งที่ ส. .. / .... เรื่อง
ขายทอดตลาดทรัพย์สิน
๘. ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่ .. / .... เรื่อง ขายทอดตลาดทรัพย์สิน

(ดูข้อมูลจากภาพกฎหมาย)

ปริยานุช/ผู้จัดทำ
๒๘ พฤษภาคม
๒๕๕๗

ปริญสินีย์/ผู้ตรวจ
๒ มิถุนายน
๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๘๑ ง/หน้า ๑๑/๒๓ พฤษภาคม ๒๕๕๗